**NOTĂ INFORMATIVĂ
la proiectul hotărîrii Guvernului pentru aprobarea Regulamentului cu privire la planificarea contractelor de achiziţii publice**

Proiectul hotărîrii Guvernului pentru aprobarea Regulamentului cu privire la planificarea contractelor de achiziţii publice este elaborat pentru implementarea prevederilor art. 3 alin. (20) din Legea privind achizițiile publice nr. 131 din 03.07.2015 (Monitorul Oficial nr.197-205/402 din 31.07.2015).

Legea privind achizițiile publice nr. 131 din 03.07.2015 a fost elaborată şi adoptată pentru a transpune prevederile Directivelor 2004/18/CE şi 2007/66/CE după cum s-a obligat Republica Moldova prin semnarea Acordului de Asociere între Republica Moldova, pe de o parte, şi Uniunea Europeană şi Comunitatea Europeană a Energiei Atomice şi statele membre ale acestora, pe de altă parte din  27.06.2014.

Regulamentul menţionat stabileşte modalitatea și condițiile de planificare a contractelor de achiziții publice precum și prevede formularele tip de Plan de achiziție și Anunț de intenție pe care sunt obligate autoritățile contractante să le întocmească la începutul anului bugetar.

Astfel, proiectul reprezintă un îndrumar pentru autoritățile contractante pentru o planificare corectă a contractelor de achiziție publică cu respectarea transparenței și accesului larg a operatorilor economici la procedurile de achiziție publică.

Proiectul nominalizat vine să înlocuiască prevederile Regulamentului cu privire la modul de calculare a valorii estimative a contractelor de achiziţii publice şi planificarea acestora, aprobat prin Hotărîrea Guvernului nr. 1404  din  10.12.2008 și vine să implementeze prevederile Legii privind achizițiile publice nr. 131 din 03.07.2015.

**Aspectul financiar**. Implementarea proiectului respectiv nu necesită alocarea unor mijloace financiare suplimentare din bugetul de stat.

**Aspectul organizatoric**. În conformitate cu prevederile legislaţiei în vigoare, nu este necesară crearea unor instituţii noi pentru realizarea proiectului respectiv.

**Aspectul normativ.** Prezentul proiect este elaborat în conformitate cu legislaţia în vigoare şi nu necesită elaborarea sau modificarea altor acte normative sau legislative.

În contextul celor enunţate, Ministerul Finanțelor propune spre aprobare proiectul Regulamentului cu privire la planificarea contractelor de achiziţii publice.

**Ministru Octavian ARMAȘU**